Militêre man wat vrou glo skiet verskyn in hofCarine van Staden. Foto: Via Facebook Die militêre beampte wat na bewering vir Carine van Staden (28) in Augustus in die noorde van Pretoria ten aanskoue van haar verloofde geskiet is, verskyn na verwagting Donderdag vir die eerste keer in die hof. Maroela Media het vroeër berig Carine en haar verloofde, Johan Harmse (29), was op 10 Augustus omstreeks 18:00 van Daspoort, waar hulle woon, op Harmse se motorfiets op pad na vriende in Montana toe ŉ amptelike weermagvoertuig Harmse se motorfiets skrams getref en weggery het. Die paartjie het hom agterna gesit en by ŉ verkeerslig voorgekeer, waarna hy Carine glo op ŉ kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Die weermaglid, vermoedelik ŉ motorbestuurder vir ŉ generaal, het glo aan die Sinoville-polisie gesê hy het gemeen hy word gekaap. Aanvanklik is ŉ klag van die afvuur van ŉ vuurwapen in ŉ openbare gebied asook roekelose en nalatige bestuur teen die weermaglid aanhangig gemaak voordat hy op waarskuwing vrygelaat is. Die saak is intussen na poging tot moord verander en die man het in September kennis van die Nasionale Vervolgingsgesag ontvang om in die hof te verskyn. Hy is nooit in hegtenis geneem nie. Van Staden moes intussen talle operasies ondergaan om haar wond te behandel en sy sterk tans tuis aan. “Sy is Maandag terug hospitaal toe vir ŉ opvolgbesoek en om weer X-strale van haar long te laat neem. Dit lyk nog maar dieselfde, maar haar dokter was tevrede en het gesê dit is nie in dié stadium nodig om weer ŉ operasie uit te voer nie. Hulle gaan oor ŉ maand weer toetse op haar doen waarna hulle oor verdere behandeling sal besluit,” het Johan van Staden, Carine se pa, Dinsdag aan Maroela Media gesê. Hy het gesê Carine ervaar nog baie pyn. “Sy is uiters gefrustreerd. Sy kan nie werk nie en word vinnig moeg want net die helfte van haar long werk. Sy is nou besig met fisioterapie en ons hoop en bid net dat sy gou ten volle sal herstel.” Van Staden het gesê die gesin en Harmse fokus nou net op Donderdag wanneer die weermaglid vir die eerste keer ná die skietvoorval op 10 Augustus naby Wonderboom Junction, in die Pretoria Noord-landdroshof gaan verskyn op aanklag van poging tot moord. “Ek hoop inwoners kom ondersteun ons Donderdag by die hof om te betoog dat daar daadwerklik teen die man opgetree word. Lyk my dit is al wat werk. Ons hoop dat die regstelsel regverdig sal optree en dat reg sal geskied,” het Van Staden gesê. Van Staden het aangedui dat Carine nie die hofverrigtinge gaan bywoon nie. Die Vryheidsfront Plus asook die burgerregte-organisasie AfriForum het in Augustus gesê dit is kommerwekkend dat die strafregstelsel tans in sommige gevalle met dubbele standaarde toegepas word wat rassisme skep en bevorder.